በአምቡላንስ 17 ኪሎ ግራም ጫት ጭኖ የተገኘው አሽከርካሪ በቁጥጥ ሥር ዋለ፡፡
ባሕር ዳር፡ ሚያዝያ 07/2012 ዓ.ም (አብመድ) በታካሚዎች ማመላለሽ በአምቡላንስ መኪና 17 ኪሎ ግራም ጫት ጭኖ ሲዘዋወር የነበረ አሽከርካሪ መያዙን የገንዳ ውኃ ከተማ አስተዳደር ፖሊስ ጽሕፈት ቤት ገልጿል፡፡በምዕራብ ጎንደር ዞን መነሻውን ገለጎ ከተማ አድርጎ ወደ ገንዳ ውኃ ከተማ አስተዳደር ሲጓዝ የነበረው የአምቡላንስ መኪና ሾፌር ከኅብረተሰቡ በደረሰ ጥቆማ 17 ኪሎ ግራም ጫት እንደጫነ መያዙን የገንዳ ውኃ ከተማ አስተዳደር ፖሊስ ጽሕፈት ቤት ገልጿል፡፡ከወረዳ ወረዳ እና ወደ ዞን የሚደረግ የትራንስፖርት እንቅስቃሴ የተገደበ ቢሆንም አሽከርካሪው በተያዘበት ጊዜ ስምንት ሰዎችን አሳፍሮ ነጋዴ ባሕር ከተማ ላይ መያዙን የገንዳ ውኃ ከተማ አስተዳደር ፖሊስ ጽሕፈት ቤት ኃላፊ ዋና ኢንስፔክተር አብራራው የኋላ ለአብመድ ተናግረዋል፡፡አሽከርካሪው በሕግ ቁጥጥር ሥር መዋሉንም የጽሕፈት ቤት ኃላፊው አስታውቀዋል፡፡ዘጋቢ፡- ዳንኤል ወርቄ -ከገንዳ ውኃ